На основу члана 56. став 1. тачка 12. Статута Града Ниша ("Службени лист Града Ниша", бр. 88/2008, 143/2016 и 18/2019), члана 116. став 1. и 117. став 1, 4. и 5. Пословника Скупштине Града Ниша ("Службени лист Града Ниша", бр. 6/2017 – пречишћен текст)

Градско веће Града Ниша на седници одржаној 19.05.2023. године, подноси

**А М А Н Д М А Н**

на Предлог одлуке о изменама и допунама Одлуке о водоводу и канализацији

**I** У Предлогу одлуке о изменама и допунама Одлуке о водоводу и канализацији, број 470-1/2023-03 од 13.04.2023. године, у члану 5. став 2. мења се и гласи:

 „После става 1. додају се ставови 2, 3,4 и 5. који гласе:

„Корисник има право да тражи испитивање исправности водомера, а захтев за испитивање исправности водомера доставља се Дирекцији за мере и драгоцене метале у писаној форми, о чему обавештава предузеће после поднетог захтева.

Предузеће је дужно да у року од 15 дана од добијања писаног захтева Дирекцијe за мере и драгоцене метале, демонтира предметни водомер и исти достави Дирекцији за мере и драгоцене метале на  испитивање исправности. Уколико се контролом установи да је водомер исправан и одговара прописима, корисник сноси све трошкове који су настали у вези са његовим захтевом, а у противном, трошкове надокнађује предузеће.

За испоручену воду и услуге канализације корисник плаћа цену која се састоји из цене за обим пружене комуналне услуге и цене за погонску спремност система.

Цена за обим пружене комуналне услуге утврђује се на основу обима пружене услуге у складу са чланом 17. ове Одлуке. Цена за погонску спремност система се утврђује као месечни фиксни износ.“

**II** Овај амандман постаје саставни део Предлога одлуке о изменама и допунама Одлуке о водоводу и канализацији.

**О б р а з л о ж е њ е**

Градско веће Града Ниша, на седници одржаној 13.04.2023. године, утврдило је Предлог одлуке о изменама и допунама Одлуке о водоводу и канализацији.

Овим амандманом на Предлог одлуке врши се допуна члана 5. тако што се одређује структура цене за испоручену воду и услуге канализације које пружа ЈКП „Наиссус“ Ниш и прописује начин утврђивања цене за име обима пружене комуналне услуге и цене за погонску спремност система.

 У складу са чланом 117. став 5. Пословника Скупштине Града Ниша, овај амандман постаје саставни део Предлога одлуке о изменама и допунама Одлуке о водоводу и канализацији.

Број: 991-3/2023-03

У Нишу, 19.05.2023. године

**ГРАДСКО ВЕЋЕ ГРАДА НИША**

 **ПРЕДСЕДНИЦА**

**Драгана Сотировски**